ไฟไหม้อาคาร 4 ชั้น ในตลาดพรพัฒน์ จ.ปทุมธานี ตาย 1
เกิดเหตุเพลิงไหม้อาคาร 4 ชั้น ในตลาดพรพัฒน์ หรือ ตลาดสุชาติ-รังสิต ตำบลประชาธิปัตย์ อำเภอธัญบุรี จังหวัดปทุมธานี วานนี้ (26 ส.ค.) เจ้าหน้าที่ดับเพลิงเทศบาลนครรังสิตและเทศบาลต้องนำรถดับเพลิงกว่า 10 คันเข้าไปดับไฟ โดยตัวอาคาร 4 ชั้นที่เกิดเพลิงไหม้มีการติดประตูเหล็ก เจ้าหน้าที่ต้องใช้อุปกรณ์ในการงัดเพื่อเปิดประตูและฉีดน้ำสกัดเพลิงเพื่อไม่ให้ลุกลาม ซึ่งเจ้าหน้าที่ใช้เวลากว่า 2 ชั่วโมงจึงควบคุมเพลิงได้ จากการตรวจสอบบริเวณชั้น 2 ของอาคารมีผู้เสียชีวิต 1 คน คือน.ส.วนิดา เหมือนใจ ซึ่งนอนหลับอยู่ภายในอาคาร และเป็นญาติเจ้าของอาคารด้วย เบื้องต้นทราบว่าอาคารดังกล่าวเป็นของนางสุนีย์ เหมือนใจ ซึ่งขณะเกิดเหตุเดินทางไปธุระและปิดล็อคกุญแจหน้าร้านไว้ ขณะที่หน้าต่างด้านบนติดเหล็กดัดทำให้ผู้เสียชีวิตหนีออกมาไม่ได้ ส่วนความเสียหายของอาคารและสาเหตุเพลิงไหม้ยังอยู่ระหว่างตรวจสอบ
 เกิดเหตุเพลิงไหม้อาคาร 4 ชั้น ในตลาดพรพัฒน์ จังหวัดปทุมธานี วานนี้ (26 ส.ค.) ทำให้มีผู้เสียชีวิต 1 คน ส่วนสาเหตุอยู่ระหว่างตรวจสอบ 
จังหวัดปทุมธานี,ตลาดพรพัฒน์,อาคาร 4 ชั้น,เพลิงไหม้